ประชาชนให้ความสนใจ ชิม ช้อป สินค้า OTOP ของดีท้องถิ่นโดยตรงกว่า 2,000 ร้านค้า
ตลอดช่วงเช้าที่ผ่านมา (19 ธ.ค) ที่งาน โอทอปไทย สู้ภัยโควิด-19 ณ ชาเลนเจอร์ฮอลล์ 1-3 ศูนย์แสดงสินค้าและการ ประชุมอิมแพ็ค เมืองทองธานี ซึ่งจัดขึ้นเป็นวันที่สอง พบว่าตลอดมีประชาชนใช้วันหยุดสุดสัปดาห์สนใจช้อป ชิม สินค้า โดยตรงจากท้องถิ่นกันอย่างคึกคักท่ามกลางมาตรการโควิด -19 อย่างเข้มงวด งานครั้งนี้รัฐบาลมุ่งจัดขึ้นบรรเทาผลกระทบของผู้ผลิต ผู้ประกอบการ OTOP จากวิกฤติการแพร่ระบาดของโควิด-19 เพิ่มช่องทางระบายสินค้า OTOP และผลิตภัณฑ์ชุมชนสร้างรายได้ให้กับชุมชนทั่วประเทศเพิ่ม ตั้งเป้าหมายว่าจะเกิดเงินหมุนเวียนในระบบเศรษฐกิจไม่น้อยกว่า 750 ล้านบาท และคิดเป็นรายวันได้มากถึง 80 ล้านบาทต่อวัน ภายในงาน ได้รวบรวมร้านค้ามาจำหน่ายผลิตภัณฑ์ OTOP จากทุกจังหวัดทั่วประเทศกว่า 2,000 บูธ ซึ่งมีสินค้าของดีแต่ละจังหวัด อาทิ ผ้าไหม ผ้าพื้นถิ่น สมุนไพรไทย เครื่องประดับต่างๆ และอาหารแต่ละจังหวัด มาให้ประชาชนได้คัดสรรกัน ถือว่ามางานเดียวได้ช็อปสินค้าครบถ้วนและราคาจับต้องได้ หากประชาชนช้อปสินค้าครบ 1,000 บาทแล้ว จะได้รับคูปองสำหรับนำไปลุ้นรางวัลทุกวัน โดยหนึ่งในประชาชนที่ร่วมงานและจับซื้อสินค้า กล่าวว่า ที่งานได้รวบรวมสินค้าจากท้องถิ่นจำนวนมาก มางานเดียวนับว่าช็อปได้หลากหลาย ราคาย่อมเยาว์ มีโปรโมชั่นรวมถึงมีไปรษณีย์จัดส่งสินค้าด้วย ถือว่าเป็นหนึ่งช่องทางที่ช่วยเหลือชาวบ้าน ที่ประสบปัญหาโควิด 19 กว่า 2 ปี อยากให้มีการจัดงานดังกล่าวต่อเนื่อง เพื่อเป็นการกระตุ้นเศรษฐกิจฐานรากสําหรับภายในงานได้ปฎิบัติตามมาตรการป้องกันการแพร่ระบาดของโควิด-19 อย่างเคร่งครัด ตามกระทรวงสาธารณสุขกำหนด พร้อมขอความร่วมมือให้ ผู้ประกอบการและผู้เข้าร่วมงานสวมใส่หน้ากากอนามัยตลอดงาน ประชาชนที่สนใจสามารถร่วมอุดหนุนกระเช้าสินค้า OTOP เป็นของขวัญปีใหม่และเป็นกำลังใจให้กับผู้ประกอบการชุมชนให้ก้าวผ่านวิกฤตโควิด - 19 ไปพร้อมกัน ตั้งแต่วันนี้ถึงวันที่ 26 ธันวาคมนี้ ตั้งแต่ เวลา 10.00 น.– 21.00 น. ณ อาคารชาเลนเจอร์ 1- 3 ศูนย์แสดงสินค้าและการประชุม อิมแพ็ค เมืองทองธานี